• ‘শিক্ষক শুধু বই দেখে পড়ে যান’ (২৯-৬) প্রতিবেদনটি পড়লাম। তা হলে আপনারা ঠগ বাছছেন। এবং বাছতে গিয়ে গাঁ উজাড় হয়ে গিয়েছে। যা-ই হোক, আমিও ওই গাঁয়েই থাকি কিনা, তাই গাঁয়ের গপ্পোও খানিক করি। হ্যাঁ, প্রথমত যে কথাটি আছে প্রতিবেদনে, কোনও এক সমীক্ষায় নাকি উঠে এসেছে পাঠ্যক্রমের প্রতি ছাত্রছাত্রীদের অনাগ্রহ, এবং অষ্টম শ্রেণিতেও ইংরেজি পড়তে না পারার কথা। আজ্ঞে হ্যাঁ, আমার ছাত্রছাত্রীরা কেউ কেউ অষ্টম বা নবম শ্রেণিতেও ইংরেজি তো দূর, বাংলাও পড়তে পারে না। যেটা আমি-আপনি ভাবতেই পারি না। আমরা তো ক্লাস ওয়ানেই সব শিখে গেছিলাম, আমাদের বাড়ির সন্তানেরাও কত্ত চটপট বাংলার আগে ইংরেজি বলে ফেলে। সবই ভারী সত্যি কথা।